Håndball i Romania

Håndball er en populær idrett i Romania. Landslagene for menn og kvinner har vunnet VM syv ganger sammenlagt, fire ganger landslaget for menn og tre ganger landslaget for kvinner.

Håndball ble i begynnelsen spilt av menn som for det aller meste tilhørte den tyske minoriteten i Transylvania. Et av de første kvinnelagene ble stiftet i 1945 i Sibiu.

Menn 
Den første håndballkampen i Romania som er nevnt i en avis (i Hermannstädter Tageblatt) var antakelig den som ble holdt i begynnelsen av sommeren 1921, kort tid etter at den første håndballkampen ble spilt i verden (i Berlin i februar 1920). En gymlærer fra Sibiu, Wilhelm Binder, (som underviste på forskjellige skoler i Sibiu mellom 1910 og 1948) hadde sett den første håndballkampen i verden fra tribunen og innførte idretten til Romania. Binder hadde blitt kjent allerede i 1912 i Leipzig med idretten kalt på tysk Raffball, som er en forgjenger for håndballen, som han introduserte i Sibiu i 1913.

I 1928 ble den første håndballdommerskolen åpnet i Sibiu. Det nasjonale mesterskapet ble organisert for første gang i 1932, ett år etter Tyskland.

Romanian håndballforbund ble stiftet den 7. april 1933, først som avdeling av Romanias basketball- og volleyballforbund, men etter tre år ble det selvstendig.

Den første innendørskampen i Romania fant antakelig sted i 1934 i Obor-hallen i București.

Romanias første landskamp fant sted den 7. april 1936, mot Polen, som Romania vant med 6-4.

Andre byer fra Romania, utenom Sibiu, der det fantes håndballag på den tiden var: Brașov, Mediaș, Sighișoara, Agnita, Reșița, Timișoara og Lugoj. Alle er i Transilvania.

Romanias herrelandslag som deltok i OL i Berlin i 1936 var med unntak av to spillere fra București sammensatt kun av spillere fra den tyske minoriteten i Transilvania.

Per 1939 fantes det i Romania 21 håndballag med mer enn 400 offisielt registrerte spillere.

Under andre verdenskrig, da Romania var alliert med Tyskland, meldte omtrent halvparten av håndballspillerne fra det sterkeste mannskapet i landet, Hermannstädter Turnverein, seg inn i Waffen-SS.

Det første mesterskapet etter krigen, i 1946, ble vunnet av Victoria Sighișoara. I 1947 vant Karres Mediaș, og i 1948 var det igjen et lag fra Sighișoara som vant mesterskapet, nemlig arbeiderklubben CSM, etterfølgeren til Victoria.

Landslaget for menn har per 2019 vunnet VM fire ganger: i Vest-Tyskland i 1961 (vant finalekampen mot Tsjekkoslovakia 9-8), i 1964 i Tsjekkoslovakia (vant finalekampen 25-22 mot Sverige), i 1970 Frankrike (vant finalekampen mot DDR 13-12) og i 1974 i Øst-Tyskland (vant finalekampen mot vertslandet 14-12). I VM i 1967 og i 1990 vant laget bronsemedaljen. 

Laget vant bronse i OL i München i 1972, sølv i OL i 1976 i Montreal, bronse i Moskva i 1980 og igjen bronse i Los Angeles i 1984.

Kvinner 
De første kvinnelagene ble stiftet rett etter andre verdenskrig, for eksempel ett i 1945 i Sibiu. Kvinnenes nasjonale mesterskap i 1948 ble vunnet av CSM Sighișoara. I 1949, 1950 og 1951 ble Flamura Roșie Mediaș mestre. I 1953 vant Politehnica Timișoara tittelen. Dette teamet, som etterhvert ble overtatt av Universitetet i Timișoara, og som het først Știinta og deretter Universitatea, skulle bli ti ganger mestre og syv ganger visemestre mellom 1961 og 1978.

Det rumenske kvinnelandslaget har vunnet VM tre ganger, to ganger i utendørshåndball: i Frankfurt am Main i 1956 (vant finalekampen mot det fellestyske laget 6-5) og i Amsterdam i 1960 (vant finalekampen mot Østerrike 10-2); og én gang i innendørshåndball, i 1962 i Romania (vant finalekampen 8-5 mot Danmark).

Se også 

 Romanias kvinnelandslag i håndball
 Romanias herrelandslag i håndball

Referanser

Litteratur 

Håndball i Romania